## Zakon o priznavanju inozemnih obrazovnih kvalifikacija

### NN 158/2003 (7.10.2003.), Zakon o priznavanju inozemnih obrazovnih kvalifikacija

# HRVATSKI SABOR

2258

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O PRIZNAVANJU INOZEMNIH OBRAZOVNIH KVALIFIKACIJA

Proglašavam
Zakon o priznava­nju inozemnih obrazovnih kvalifikacija, koji je donio Hrvatski
sabor na sjednici 25. rujna 2003.

Broj:
01-081-03-3248/2
Zagreb, 1. listopada 2003.

Predsjednik
Republike Hrvatske
**Stjepan Mesić,** v. r.

## ZAKON

### O PRIZNAVANJU INOZEMNIH OBRAZOVNIH KVALIFIKACIJA

 I. OpĆe
odredbe

Članak 1.

Ovim se Zakonom uređuje priznavanje inozemnih obrazovnih
kvalifikacija te razdoblja obrazovanja.

Članak 2.

U ovom Zakonu u uporabi su pojmovi sa sljedećim zna­čenjem:

*– Inozemna obrazovna kvalifikacija* – podrazumijeva inozemne
visokoškolske kvalifikacije, te inozemne školske svje­dodžbe, diplome i druge
javne isprave o završenom osnovnom i srednjem obrazovanju.

*– Priznavanje* – podrazumijeva formalno
potvrđivanje vrijednosti inozemne obrazovne kvalifikacije, odnosno razdoblja
obrazovanja, koje je izdalo nadležno tijelo, radi omogućavanja pristupa
obrazovanju i/ili zapošljavanju.

*–
Stručno priznavanje* – podrazumijeva priznavanje jednake pravne valjanosti inozemnoj visokoškolskoj
kvalifikaciji s odgo­varajućom domaćom visokoškolskom kvalifikacijom, kojim se
omogućuje zapošljavanje i pristup daljnjem obrazovanju u Republici Hrvatskoj.

*– Akademsko priznavanje* – podrazumijeva
izjednačavanje inozemne visokoškolske kvalifikacije s odgovarajućom domaćom
visokoškolskom kvalifikacijom radi ostvarivanja prava na nastavak obrazovanja u
Republici Hrvatskoj.

*–
Priznavanje razdoblja studija* – podrazumijeva priznavanje razdoblja studija
provedenog na inozemnoj visokoškolskoj ustanovi, radi završavanja visokoškolskog
obrazovanja u Republici Hrvatskoj.

*–
Visokoškolska kvalifikacija* – podrazumijeva svaki stupanj obrazovanja, diplomu ili drugu svjedodžbu
koju je izdalo nadležno tijelo i kojim se potvrđuje uspješno završen visokoškolski
program.

*–
Nacionalni ENIC/NARIC ured* – izvještajni je centar o akademskoj pokretljivosti i priznavanju
visokoškolskih kvalifikacija, član Europske mreže nacionalnih izvještajnih
centara o akademskoj pokretljivosti i priznavanju i Nacionalnoga informacijskog
centra za akademsko priznavanje.

*–
Vrednovanje* –
podrazumijeva postupak utvrđivanja kvalitete inozemne obrazovne kvalifikacije
pojedinca, koje daje ovlašteno stručno tijelo u pisanom obliku, na temelju
jasnih, smislenih i pouzdanih kriterija koje utvrđuje Nacionalni ENIC/NARIC
ured.

Članak 3.

Pravo
na priznavanje inozemnih obrazovnih kvalifikacija ima­ju hrvatski državljani,
strani državljani i osobe bez državljanstva.

Strani
državljani i osobe bez državljanstva imaju pravo na priznavanje inozemnih
obrazovanih kvalifikacija ako učine vjero­jatnim pravni interes za njezino
priznavanje u Republici Hrvat­skoj.

Uvjet u
pogledu vjerojatnosti pravnog interesa iz stavka 2. ovoga članka ne odnosi se
na osobe koje imaju status izbjeglice ili prognanika.

Odredba
stavka 3. ovoga članka primjenjuje se i na djecu stranih diplomata
akreditiranih u Republici Hrvatskoj, ukoliko im je priznavanje inozemne
obrazovne kvalifikacije potrebno radi nastavka obrazovanja u hrvatskim
obrazovnim institucijama.

Osobe
iz stavka 3. ovoga članka oslobođene su od plaćanja troškova postupka
priznavanja.

Članak
4.

Postupak
priznavanja inozemne obrazovne kvalifikacije po­kreće se na zahtjev stranke i
vodi na temelju dokaza i obavijesti o kvalifikaciji čije se priznavanje traži.

Zahtjev
za priznavanje inozemne obrazovne kvalifikacije mora sadržavati:

–
inozemnu obrazovnu kvalifikaciju u izvorniku ili ovjerenom presliku,

– ovjereni
prijevod inozemne obrazovne kvalifikacije,

– dokaz
o završenom razdoblju studija ili o položenim ispitima,

– dokaz
o državljanstvu, statusu izbjeglice ili prognanika, odnosno o činjenici iz
članka 3. stavka 4. ovoga Zakona.

O
zahtjevu iz stavka 1. ovoga članka odlučuje se rješenjem.

Obrazloženje
rješenja kojim se odbija zahtjev iz stavka 1. ovoga članka mora sadržavati
razloge za odbijanje priznavanja te, kada to okolnosti slučaja dopuštaju, uputu
o mjerama koje podnositelj zahtjeva može poduzeti radi uklanjanja postojećih
zapreka za priznavanje, kao što su polaganje dopunskih ispita ili izrada
dopunskih radova.

Članak
5.

U
postupku priznavanja inozemnih obrazovnih kvalifikacija primjenjuju se odredbe
Zakona o općem upravnom postupku, ako ovim Zakonom nije drugačije određeno.

II. Priznavanje inozemnih Školskih kvalifikacija

Članak
6.

Priznavanje
inozemne školske kvalifikacije o završenom osnovnom i srednjem obrazovanju,
dijelovima tog obrazovanja i o oblicima stručne osposobljenosti i usavršavanja
za određene poslove i zanimanja obavlja Ministarstvo prosvjete i športa.

Članak
7.

Zahtjev
za priznavanje inozemnih kvalifikacija o završenom osnovnom ili srednjem
obrazovanju, dijelovima tog obrazovanja i o oblicima stručne osposobljenosti i
usavršavanja za određene poslove i zanimanja podnosi se Ministarstvu prosvjete
i športa.

Ukoliko
u Republici Hrvatskoj ne postoji zanimanje stečeno inozemnom školskom
kvalifikacijom, priznavanjem inozemne školske kvalifikacije o završenom
srednjem obrazovanju, dijelovima tog obrazovanja i o oblicima stručne
osposobljenosti i usa­vršavanja priznat će se odgovarajući stručni naziv
srodnog zanimanja u struci.

Članak
8.

Protiv
rješenja o priznavanju inozemne školske kvalifikacije o završenom osnovnom i
srednjem obrazovanju, dijelovima toga obrazovanja i o oblicima stručne
osposobljenosti i usavršavanja za određene poslove i zanimanja nije dopuštena žalba,
već se može pokrenuti upravni spor.

III. Priznavanje inozemnih visokoŠkolskih
kvalifikacija

Članak
9.

Stručno
i akademsko priznavanje inozemnih visokoškolskih kvalifikacija obavlja Agencija
za znanost i visoko obrazovanje na temelju prethodnog vrednovanja kvalifikacije
čije se priznavanje traži i preporuke Nacionalnog ENIC/NARIC ureda.

Vrednovanje
iz stavka 1. ovoga članka provode stručna tijela javnog sveučilišta, veleučilišta
ili visokih škola određena statutom, na temelju upute Nacionalnog ENIC/NARIC
ureda.

Iznimno
od stavka 2. ovoga članka, vrednovanje iz stavka 1. ovoga članka provode i
stručna tijela privatnih visokih učilišta, na temelju upute Nacionalnog
ENIC/NARIC ureda, ali samo u svrhu akademskog priznavanja.

Jednom
izvršeno pozitivno vrednovanje određene inozemne visokoškolske kvalifikacije ne
podliježe ponovnom vrednovanju, već vrijedi za sve naredne slučajeve priznavanja
istih visoko­školskih kvalifikacija.

Članak
10.

U
postupku priznavanja razdoblja studija primjenjuju se odredbe ovoga Zakona,
osim ako postoji prethodni sporazum između, s jedne strane, visokoškolske
ustanove ili nadležnog tijela odgovornog za relevantno razdoblje studija i, s
druge strane, visokoškolske ustanove ili nadležnog tijela odgovornog za traženo
priznavanje te ako visokoškolska ustanova u kojoj je završeno razdoblje studija
izda svjedodžbu ili prijepis ocjena, potvrđujući da je student uspješno ispunio
propisane zahtjeve za to razdoblje studija.

U
slučaju iz stavka 1. ovoga članka zahtjev za priznavanje razdoblja studija
upućuje se ustanovi u kojoj se želi nastaviti visokoškolsko obrazovanje.

IV. Postupak priznavanja inozemnih visokoŠkolskih
kvalifikacija

Članak 11.

Zahtjev za priznavanje inozemnih visokoškolskih
kvalifikacija podnosi se Nacionalnom ENIC/NARIC uredu.

Nacionalni ENIC/NARIC ured u roku od osam dana od
dana uredno zaprimljenog zahtjeva izdaje uputu kojom visokoškolsku
kvalifikaciju upućuje na vrednovanje tijelu iz članka 9. stavka 2. ili 3. ovoga
Zakona (u daljnjem tekstu: ovlašteno stručno tijelo).

Ukoliko je pozitivno vrednovanje za istu visokoškolsku
kvalifikaciju prethodno izvršeno, Nacionalni ENIC/NARIC ured isto će
proslijediti Agenciji za znanost i visoko obrazovanje u roku od osam dana od
uredno zaprimljenog zahtjeva.

Uputa iz stavka 2. ovoga članka mora sadržavati
informacije o visokoškolskoj ustanovi i programu po kojem je stečena visokoškolska
kvalifikacija čije se priznavanje traži te kriterije za vrednovanje inozemne
visokoškolske kvalifikacije.

Članak 12.

U postupku vrednovanja inozemne visokoškolske
kvalifikacije, uzima se u obzir isključivo stupanj postignutih znanja i vještina
koji je stečen kvalifikacijom, bez usporedbe nastavnih programa.

Vrednovanje inozemne visokoškolske kvalifikacije,
ovla­šteno stručno tijelo, dužno je dostaviti Nacionalnom ENIC/NARIC uredu u
roku od šezdeset dana, od dana zaprimanja upute iz članka 11. stavka 2. ovoga
Zakona.

U slučaju propuštanja roka iz stavka 2. ovoga članka
smatrat će se da je ovlašteno stručno tijelo dostavilo pozitivno vrednovanje
inozemne visokoškolske kvalifikacije.

U slučaju iz stavka 3. ovoga članka Nacionalni
ENIC/NARIC ured zatražit će od ovlaštenoga stručnog tijela izvješće o razlozima
propuštanja roka iz stavka 2. ovoga članka.

Članak 13.

Nacionalni ENIC/NARIC ured dužan je u roku od osam
dana od dana uredno zaprimljenog vrednovanja, od strane ovlaštenoga stručnog
tijela, isto proslijediti Agenciji za znanost i visoko obrazovanje.

Zajedno s vrednovanjem, Nacionalni ENIC/NARIC ured du­žan
je Agenciji za znanost i visoko obrazovanje proslijediti i preporuku o
priznavanju inozemne visokoškolske kvalifikacije.

Preporuka iz stavka 2. ovoga članka sadrži
odgovarajuće obavijesti o visokoškolskoj ustanovi odnosno programu na temelju
kojeg je inozemna visokoškolska kvalifikacija stečena, mišljenje o vrednovanju
inozemne visokoškolske kvalifikacije koje je provelo ovlašteno stručno tijelo,
te mišljenje o potrebi njezina priznavanja ili nepriznavanja.

Članak 14.

Agencija za znanost i visoko obrazovanje dužna je
donijeti rješenje o priznavanju inozemne visokoškolske kvalifikacije u roku od
osam dana od dana zaprimanja dokumentacije iz članka 13. ovoga Zakona.

Članak
15.

Protiv
rješenja o priznavanju inozemne visokoškolske kvalifikacije stranka ima pravo žalbe.

O žalbi
iz stavka 1. ovoga članka rješava ministarstvo nadležno za poslove visokog
obrazovanja.

Kad rješava
o žalbi iz stavka 1. ovoga članka, ministarstvo nadležno za poslove visokog
obrazovanja može rješenje o priznavanju inozemne visokoškolske kvalifikacije
izmijeniti i samo riješiti stvar isključivo ukoliko je rješenjem, protivno
preporuci Nacionalnog ENIC/NARIC ureda, odbijen zahtjev za priznava­njem.

Članak
16.

Tijelo
nadležno za priznavanje inozemnih visokoškolskih kvalifikacija obavezno
dostavlja Nacionalnom ENIC/NARIC uredu izvornik i kopiju rješenja s preslikom
dokumentacije o provedenom postupku najkasnije u roku od mjesec dana od dana
donošenja rješenja.

V. Prijelazne i zavrŠne odredbe

Članak 17.

Tijelo nadležno za priznavanje inozemnih obrazovnih
kvalifikacija vodi evidenciju i čuva dokumentaciju o provedenim postupcima.

Sadržaj i način vođenja evidencije i čuvanja
dokumentacije iz stavka 1. ovoga članka propisuje ministar nadležan za poslove
visokog obrazovanja, odnosno ministar nadležan za poslove os­nov­nog i srednjeg
školstva.

Članak 18.

Visinu naknade za troškove postupka priznavanja,
načina raspodjele naknade, oslobođenja od plaćanja naknade te druga pitanja troškova
postupka propisuje ministar nadležan za poslove visokog obrazovanja, odnosno
ministar nadležan za poslove os­nov­nog i srednjeg obrazovanja.

Članak 19.

Školske svjedodžbe, diplome i druge javne isprave o
stečenoj naobrazbi izdane do 8. listopada 1991. godine u obrazovnim ustanovama
na području bivše SFRJ izjednačene su po pravnoj snazi sa školskim svjedodžbama,
diplomama i drugim javnim ispravama obrazovnih ustanova Republike Hrvatske i ne
podliježu postupku priznavanja.

Članak 20.

Vlada Republike Hrvatske uredbom će osnovati
Nacionalni ENIC/NARIC ured u roku od dva mjeseca od dana stupanja na snagu
ovoga Zakona.

Pravilnik iz članka 17. stavka 2. i članka 18. ovoga
Zakona nadležni ministar donijet će najkasnije u roku od dva mjeseca od dana
stupanja na snagu ovoga Zakona.

Članak 21.

Postupci priznavanja inozemnih obrazovnih
kvalifikacija započeti prije početka primjene ovoga Zakona dovršit će se prema
propisima koji su važili u trenutku podnošenja zahtjeva.

Članak 22.

Nadzor nad primjenom odredbi ovoga Zakona obavlja
ministarstvo nadležno za poslove osnovnoga, srednjeg, odnosno visokoškolskog
obrazovanja.

Nadzor nad zakonitošću rada Agencije za znanost i
visoko obrazovanje obavlja se sukladno Zakonu o znanstvenoj djelatnosti i
visokom obrazovanju.

Članak 23.

Danom početka primjene ovoga Zakona prestaje važiti
Za­kon o priznavanju istovrijednosti stranih školskih svjedodžbi i diploma
(»Narodne novine«, br. 57/96. i 21/00.).

Članak 24.

Ovaj Zakon stupa na snagu osmoga dana od dana objave
u »Narodnim novinama«, a primjenjuje se od 1. siječnja 2004.

Klasa: 605-01/03-01/03
Zagreb, 25. rujna 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 158/2003-2258